maidir leis an seasamh atá le glacadh thar ceann an Aontais sna comhairliúcháin bhliantúla leis an Ríocht Aontaithe chun teacht ar chomhaontú maidir le gabhálacha iomlána incheadaithe

MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena mbunaítear an seasamh atá le glacadh thar ceann an Aontais ag na comhairliúcháin bhliantúla leis an Ríocht Aontaithe chun na gabhálacha iomlána incheadaithe (TACanna) is infheidhme maidir le stoic a roinntear idir an tAontas agus an Ríocht Aontaithe (‘na páirtithe’) a bhunú.

2.Comhthéacs an togra

An 1 Bealtaine 2021, tháinig an Comhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘an Comhaontú Trádála agus Comhair’) i bhfeidhm.

Thoiligh na páirtithe go n‑oibreoidís i gcomhar le chéile d’fhonn a áirithiú, i dtaca le gníomhaíochtaí iascaireachta ar s go mbeidh gníomhaíochtaí iascaireachta ar stoic chomhroinnte ina n‑uiscí, go mbeidh na gníomhaíochtaí sin inbhuanaithe san fhadtéarma ó thaobh an chomhshaoil de agus go rannchuideoidh siad le tairbhí eacnamaíocha agus sóisialta a bhaint amach, agus cearta agus oibleagáidí na stát cósta neamhspleách á n‑urramú go hiomlán de réir mar a fheidhmeanna na Páirtithe iad.

Tá sé mar chuspóir coiteann ag na páirtithe stoic chomhroinnte a shaothrú ag rátaí atá beartaithe chun an speiceas atá á shaothrú a choinneáil agus a athbhunú, de réir a chéile, os cionn na leibhéal bithmhaise atá in acmhainn an uastáirgeacht inbhuanaithe (‘uastáirgeacht inbhuanaithe’) a tháirgeadh.

De bhua Airteagal 498 TCA, beidh na páirtithe chun comhairliúcháin bhliantúla a reáchtáil chun teacht ar chomhaontú maidir leis na TACanna is infheidhme maidir le stoic chomhroinnte le haghaidh na bliana nó na mblianta ina dhiaidh sin. Rachaidh an Coimisiún i mbun na gcomhairliúchán bliantúil sin leis an Ríocht Aontaithe thar ceann an Aontais.

Ceanglaítear le Rialachán an Chomhbheartais Iascaigh (‘CBI’) go n‑áiritheoidh an tAontas go mbeidh gníomhaíochtaí iascaireachta agus dobharshaothraithe inbhuanaithe san fhadtéarma ó thaobh an chomhshaoil de agus go mbainistítear iad ar bhealach atá comhsheasmhach leis na cuspóirí tairbhí eacnamaíocha, sóisialta agus fostaíochta a bhaint amach agus leis an gcuspóir hinfhaighteacht soláthairtí bia a chur ar fáil. Ceanglaítear leis freisin go gcuirfidh an tAontas cur chuige an réamhchúraim i bhfeidhm i leith bainistíocht iascaigh agus go mbeidh mar aidhm leis a áirithiú go ndéanfaidh saothrú bheo-acmhainní bitheolaíochta na mara pobail na speiceas atá á saothrú a athbhunú agus a choinneáil ag leibhéil atá in acmhainn uastáirgeacht inbhuanaithe a tháirgeadh.

Ina theannta sin, ceanglaítear le Rialachán CBI go nglacfaidh an tAontas bearta bainistíochta agus caomhnaithe ar bhonn na comhairle eolaíche is fearr atá ar fáil, go dtacóidh sé le forbairt an eolais eolaíoch agus na comhairle eolaíche, go ndéanfaidh sé ábhar muirí aischurtha a dhíchur de réir a chéile agus go ndéanfaidh sé modhanna iascaireachta a chur chun cinn a chuideoidh le hiascaireacht níos roghnaí, le gabhálacha de thaisme a sheachaint agus a laghdú a mhéid is féidir agus go ndéanfaidh sé iascaireacht a bhfuil tionchar íseal aici ar an éiceachóras muirí agus ar acmhainní iascaigh.

Le hAirteagal 28 de Rialachán CBI, ceanglaítear go sonrach ar an Aontas na cuspóirí agus na prionsabail sin a chur i bhfeidhm agus a chaidreamh seachtrach iascaigh á sheoladh aige. Faoi Airteagal 33 den rialachán sin, déanfaidh an tAontas gach iarracht chun teacht ar chomhshocruithe coiteanna maidir le hiascaireacht a dhéanamh ar stoic chomhroinnte d’fhonn go bhféadfaí an bhainistíocht inbhuanaithe a dhéanamh.

Le linn an phróisis chomhairliúcháin iomláin, ní mór a áirithiú go mbeidh an Chomhairle rannpháirteach go hiomlán agus go tráthrialta, nuair is iomchuí, trí bhíthin comhordú agus comhar idir an Chomhairle agus an Coimisiún. Chuige sin, ba cheart don Choimisiún, in am trátha roimh na comhairliúcháin bhliantúla, doiciméad i scríbhinn a tharchur chuig an gComhairle, nó chuig a chomhlachtaí ullmhúcháin arna bhunú ar an bhfaisnéis eolaíoch is déanaí agus ar fhaisnéis ábhartha eile, ina leagtar amach seasamh an Aontais lena phlé agus lena fhormhuiniú thar ceann an Aontais.

Lorgóidh an Coimisiún treoir ón gComhairle freisin sula dtabharfar na comhairliúcháin bhliantúla leis an Ríocht Aontaithe i gcrích. Buailfidh seirbhísí an Choimisiúin leis an Meitheal um Iascach go tráthúil roimh gach babhta comhairliúcháin, inter-alia, chun an bealach chun cinn a chur i láthair agus a phlé, agus tuairisceoidh siad don Mheitheal le linn na gcomhairliúchán bliantúil. Tabharfar cuireadh do na Ballstáit páirt a ghlacadh mar bhaill de Thoscaireacht an Aontais.

I gcomhréir le hAirteagal 218(10) CFAE agus le Cinneadh (AE) 2021/689 ón gComhairle, cuirfear Parlaimint na hEorpa ar an eolas láithreach agus go hiomlán, faoi réir na socruithe is gá ar mhaithe le rúndacht a chaomhnú. Mar riail ghinearálta, cuirfidh an Coimisiún faisnéis ar fáil do Pharlaimint na hEorpa tríd an gcoiste parlaiminteach atá freagrach.

3.Bunús dlí

3.1.Bunús dlí don nós imeachta

3.1.1.Prionsabail

In Airteagal 218(9) den Chonradh ar Fheidhmiú an Aontais Eorpaigh (‘CFAE’), déantar foráil maidir le glacadh na Comhairle le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeacht dhlíthiúil leo, seachas gníomhartha lena bhforlíonfar nó lena leasófar creat institiúideach an chomhaontaithe’.

3.1.2.Cur i bhfeidhm maidir leis an gcás seo